**Transpordiamet 06.02.2025 nr 4-5/256**

info@transpordiamet.ee

**Laiksaare - Massiaru - Teaste kõrvalmaanteest**

Eelmisel aastal oli meil kirjavahetus Laiksaare - Massiaru - Teaste kõrvalmaantee viimisest mustkatte alla ja 13.11.2024 saadetud vastuskirjas nr 8-6/24/17819-2 andsite teada, et ei ole kavandatud nimetatud teele tolmuvaba katte rajamist aastaiks 2025-2027.

Ühtlasi on endiselt nii Urissaare IV (taotleja OÜ Grossi Puit) kui Urissaare V liivakarjääri (taotleja Niidu Ladu OÜ) keskkonnaloa taotluse menetluses teemaks 19334 Laiksaare-Massiaru-Teaste ja 19335 Jaagupi-Urissaare tee kasutamine materjali väljaveoks ja seoses sellega soovime vastuseid järgmistele küsimustele:

1. Kas Transpordiamet on esitanud omapoolsed tingimused või arvamused eelpool nimetatud taotluste menetluses?

2. Kas Transpordiamet on arvutanud välja nii taotletavate Urissaare IV liivakarjääri, Urissaare V liivakarjääri, Nepste V liivakarjääri, Nepste VI liivakarjääri kui juba olemasolevate lubadega kaetud Massiaru II liivakarjääri, Nepste liivakarjääri, Nepste III liivakarjääri ja Nepste IV liivakarjäärist väljaveoga kaasneva koormuse 19335 Jaagupi-Urissaare ja 19334 Laiksaare-Massiaru-Teaste teele? Kuidas planeeritud mahud mõjutavad teede seisunditaset ja kohalikke elanikke?

3. Kas on võimalik jälgida, et keskkonnalubade taotlejad teostavad väljavedu loa menetluses näidatud teed pidi? Urissaare IV ja Urissaare V liivakarjääride keskkonnalubade taotlejad on oma taotluses välja toonud, et kasutavad väljaveoks 19335 Jaagupi-Urissaare teed ja liiguvad sealt edasi Tallinn-Pärnu-Ikla teele.

4. Kas 19334 Laiksaare-Massiaru-Teaste tee 0,00 kuni 8,457 kilomeetritele on võimalik seada kohalikke elanike ja ühistranspordi (sh õpilasveod) ohutuse tagamiseks püsivad piirangud karjääridest väljavedu teostavatele veokitele? Kes teeb järelevalvet nendest piirangutest kinnipidamise üle?

Lugupidamisega

*/allkirjastatud digitaalselt/*

Külliki Kiiver

vallavanem

Sirli Pedassaar-Annast, keskkonnanõunik

tel. 444 8884, sirli.pedassaar-annast@haademeeste.ee